# En dé zou caër

| ◄ Mal bras-é d’oh, péhour | En dé zou caër | Labouramb aveid hum salvein ► |
* En dé zou caër, en hiaul lan a splandér,
* Er boquetteu e holo er pradeu :
* Deit-é en han, péhani e hoantér,
* A pe vér clan, guet calz a huannadeu ;
* En druhunel e zou deit de gannein
* Étal men dor, aveit me lehuiné ;
* Mæs nitra mui ne hel me honfortein :
* Clan ha clemmus attàu é me iné !
* Peb tra ér bed e hré me fligeadur,
* Pe yen, youanq, d’en ilis eit pedein :
* Gùen-oé m’inean a bep couciadur !
* En amzér-zé e zou oueit pêl doh-ein.
* En æstig-noz e sàu perpet é voéh,
* É voéh quer caër bermen avel nezé ;
* Ean e hra hoah étal men dor é néh :
* Clan ha clemmus attàu é me iné !
* Er boquetteu e sclinguern de vitin,
* Ha quênt en noz en ou gùélér gouivet !
* Èl boquetteu, quênt pêl é tremeinein !
* Quênt pêl e vein é mum bé astennet !
* Ne hran quet forh : dès, ô marhue ! d’em hemér
* A pe garei : lam guet-n-ein mem buhé !
* Rai hir-é bet, rai hir-é me amzér !
* Clan ha clemmus attàu é me iné !
* Èl un noz dû, tihoel-é me halon ;
* É me speréd ne za mui a sclærdér ;
* Na dé na noz n’en dès a beah eid on !
* Perpet glahar, gloès, anquin é peb ér !
* A pe sàuan, ne gavan meit glahar,
* Glaharet on a pe yan ém gulé,
* Ha mem bara e hluban guet men dar !
* Clan ha clemmus attàu é me iné !
* A pe hra trous en ahuél d’er gouyan,
* Pe ne huéler én nean stiren erbet ;
* Pe gorn er mor guet é voéh eahussan,
* Calon mab-dén guet er boén zou mouguet !
* Treboulettoh é hoah calz me halon !
* Er goal-amzér ne drouse quet bamdé ;
* Mæs en anquin, deh, hiniw zou eid on !
* Clan ha clemmus attàu é me iné !
* É pad en noz, dirac men deulegad,
* O tra scontus ! é ha, é ta ur squèd !
* Mem bleàu e sàu ! pedet eid on, tud vat !
* Doué hou cheleu, pedet eid on, pedet !
* Avel aguênt, oh ! p’hellehen pedein !
* Oh ! p’hellehen larèt me zad d’em Doué !
* Men Doué, me zad ! nann, n’hel mui me hârein !
* Clan ha clemmus attàu é me iné !
* Péhet e mès : èl un aër divalàu,
* Péhèd méhus, te zaibre me halon :
* Ha flêm em losq ; m’iné peur zou attàu
* Avel en tan : ne houyan mèn é on.
* N’en dès quet peah eit m’iné couciet !
* Aveid en diaul, me mès lausquet men Doué !
* Hag a houdé é on bet poéniet :
* Clan ha clemmus attàu é me iné !
* Pe za en noz, guet dougeance é laran :
* Pe varhuehen en noz-men ! De vitin :
* Ma ne huélan pèn en dé ! guet Satan
* É vein, allas ! én tan eit birhuiquin !
* Eit birhuiquin ! spontet-é me sperèd
* A pe chongean ar er guir eahus-cé !
* Bout én ihuern, én tan, guet en diaulèd :
* Clan ha clemmus attàu é me iné !
* Eid ancoéhat en tan perpet padus,
* D’em deverrance e mès peb-tu ridet :
* Eit quement-cé, buhé dirèh, méhus,
* Guet tud èl on, e mès bet héliet !
* Mæs inep d’ein, dirac men deulegad,
* Un dorn lorhus é peb léh e scrihué :
* En ihuern zou eid ous, péhour divat !
* Clan ha clemmus attàu é me iné !
* Mèn é ma oueit en amzér quer bourrus,
* Amzér, allas ! eid on bean tremeinet,
* A pe vihuen d’em Doué, léal, sentus !
* Ah ! me halon nezé ne greiné quet.
* Perac enta, aveit héli Satan,
* En e mès-mé troeit cain de lézen Doué ?
* Idan er bouis ag er boén ponnérran
* Clan ha clemmus attàu é me iné !
* Oh p’hellehen ouilein me zorfæteu
* Ha tinérrat eid on calon men Doué !
* Oh p’hellehen, guet ur mor a zareu,
* Golhein m’inean ag hé ol fallanté !
* Mæs er madeu e za ol ag en nean,
* Ha chairret-é en nor aveid on-mé.
* N’en dé quet gùir ! en dapen bihannan
* A hoaid Jesus e huennou me iné.
* M. Le Joubioux.